ស៊ីរី​គឺ​ជា​របៀប​វារៈ​កំពូល​នៅ​ក្នុង​ជំនួប​រវាង​លោក Trump និង​លោក Lavrov
ក្នុង​អំឡុង​ពេល​ថត​រូប​ជាមួយ​នឹង​អតីត​រដ្ឋ​មន្ត្រី​ក្រសួង​ការបរទេស​អាមេរិក​លោក Henry Kissinger នោះ លោក​ប្រធានាធិបតី Donald Trump បាន​ថ្លែង​យ៉ាង​រាក់ទាក់​អំពី​ជំនួប​របស់​លោក​ជាមួយ​នឹង​មន្ត្រី​ការទូត​កំពូល​របស់​រដ្ឋាភិបាល​រុស្ស៊ី។
សេតវិមាន — ស៊ីរីស្ថិតនៅលើរបៀបវារៈកំពូលកាលពីថ្ងៃពុធ ខណៈពេលដែលរដ្ឋមន្ត្រីក្រសួងការបរទេសរុស្ស៊ីលោក Sergei Lavrov មកជួបលោកប្រធានាធិបតី Donald Trump និងលោករដ្ឋមន្ត្រីក្រសួងការបរទេសអាមេរិក Rex Tillerson។ ជំនួបទាំងនេះបានផ្តោតទៅលើបញ្ហាចម្បងៗជាច្រើនរបស់ពិភពលោក។ ក្នុងអំឡុងពេលថតរូបជាមួយនឹងអតីតរដ្ឋមន្ត្រីក្រសួងការបរទេសអាមេរិកលោក Henry Kissinger នោះ លោកប្រធានាធិបតី Donald Trump បានថ្លែងយ៉ាងរាក់ទាក់អំពីជំនួបរបស់លោកជាមួយនឹងមន្ត្រីការទូតកំពូលរបស់រដ្ឋាភិបាលរុស្ស៊ី។ «ខ្ញុំមានជំនួបយ៉ាងល្អជាមួយលោក Lavrov។ ខ្ញុំគិតថា ជំនួបនោះធ្វើឡើងបានល្អខ្លាំងណាស់»។ មួយថ្ងៃបន្ទាប់ពីបណ្តេញនាយកទីភ្នាក់ងារស៊ើបអង្កេត FBI ដែលកំពុងតែស៊ើបអង្កេតទៅលើទំនាក់ទំនងរវាងយុទ្ធនាការប្រធានាធិបតីឆ្នាំ២០១៦ របស់លោក Trump ជាមួយនឹងរដ្ឋាភិបាលរុស្ស៊ីនោះ លោក Trump បានថ្លែងថា កិច្ចពិភាក្សារវាងអាមេរិកនិងរុស្ស៊ីផ្តល់ក្តីសង្ឃឹមដល់ជម្លោះនៅក្នុងប្រទេសស៊ីរី។ «ខ្ញុំគិតថា យើងនឹងដោះស្រាយបញ្ហានៅស៊ីរីបានល្អ។ ខ្ញុំគិតថា អ្វីដែលកំពុងតែកើតឡើងគឺពិតជាមានភាពវិជ្ជមានខ្លាំងណាស់។ យើងនឹងបញ្ឈប់ការសម្លាប់និងចំនួននៃមនុស្សស្លាប់»។ លោក Trump មិនបានផ្តល់ព័ត៌មានលម្អិតនោះទេ ប៉ុន្តែក្រោយមក លោក Lavrov បានផ្តល់ការវាយតម្លៃទៅលើកិច្ចពិភាក្សានេះប្រកបដោយក្តីសង្ឃឹម។ «យើងបានពិភាក្សាអំពីបញ្ហានៅស៊ីរីយ៉ាងលម្អិតនៅក្នុងគោលគំនិតដែលត្រូវបានលើកឡើងជុំវិញការដោះស្រាយភាពតានតឹងនៅក្នុងតំបន់ទាំងនោះ។ វានឹងជាជំហានមួយដើម្បីជួយដោះស្រាយបញ្ហាមនុស្សជាតិទាំងនោះ»។ សេចក្តីថ្លែងការណ៍ខ្លីមួយរបស់សេតវិមានបានឲ្យដឹងថា លោកប្រធានាធិបតីបានសង្កត់បញ្ជាក់អំពីសេចក្តីត្រូវការឲ្យរុស្ស៊ីធ្វើសកម្មភាពបន្ថែមទៀតដើម្បីដោះស្រាយជម្លោះនៅក្នុងប្រទេសស៊ីរីនិងអ៊ុយក្រែន។ ការបង្ហាញឲ្យឃើញពីភាពវិជ្ជមានមិនអាចលាក់បាំងពីទំនាក់ទំនងដ៏លំបាករវាងរដ្ឋាភិបាលអាមេរិកនិងរុស្ស៊ីនោះទេ នេះបើយោងតាមអ្នកជំនាញរុស្ស៊ីលោក Steven Pifer។ «ពាក់ព័ន្ធនឹងបញ្ហានៅស៊ីរី វាមើលទៅ នៅតែមានលក្ខណៈខុសគ្នាធំៗមួយចំនួនផងដែរ ដែលសេតវិមានបានឲ្យដឹងថា លោកប្រធានាធិបតីបានស្នើឲ្យលោក Lavrov ដាក់កំហិតទៅលើលោក Assad មេដឹកនាំប្រទេសស៊ីរី ហើយលោកក៏បានស្នើឲ្យដាក់កំហិតទៅលើអ៊ីរ៉ង់និងអំណាចរបស់អ៊ីរ៉ង់។ ហើយតាមការសន្និដ្ឋានរបស់ខ្ញុំ វាមិនមែនជាអ្វីដែលរុស្ស៊ីនឹងធ្វើទៅតាមនោះទេ។ ដូច្នេះ វាហាក់បីដូចជាការចង់រកវិធីដើម្បីពង្រឹងចំណងមិត្តភាព ប៉ុន្តែហាក់បីដូចជានៅតែជាឧបសគ្គយ៉ាងធំ រួមទាំងស្ថានភាពនៅក្នុងប្រទេសអ៊ុយក្រែន»។ នៅក្នុងសន្និសីទសារព័ត៌មានរបស់លោក លោក Lavrov បានថ្លែងចំអកទៅលើគំនិតដែលថា រុស្ស៊ីបានលូកដៃចូលទៅក្នុងការបោះឆ្នោតរបស់អាមេរិកកាលពីឆ្នាំមុន ដោយហៅសេចក្តីរាយការណ៍ព័ត៌មានទាំងនោះថាជា «ព័ត៌មានក្លែងក្លាយ» ដែលកំពុងតែធ្វើឲ្យពលរដ្ឋអាមេរិកអាម៉ាស់។ «ខ្ញុំជឿថា ក្រុមអ្នកនយោបាយកំពុងបំផ្លាញប្រព័ន្ធនយោបាយរបស់អាមេរិក ដោយព្យាយាមធ្វើជាមាននរណាម្នាក់កំពុងត្រួតត្រាអាមេរិកពីខាងក្រៅ»។ កាលពីព្រឹកថ្ងៃពុធ ខណៈពេលដែលលោកបានជួបជាមួយនឹងលោករដ្ឋមន្ត្រីក្រសួងការបរទេស Rex Tillerson លោក Lavrov បានធ្វើជាមិនដឹងអំពីការបណ្តេញលោក James Comey នាយកទីភ្នាក់ងារស៊ើបអង្កេត FBI ចេញពីតំណែង។ «តើលោកពិតជាត្រូវបានបណ្តេញចេញ? អ្នកនិយាយលេងទេឬ»?